[pic] | KOMISIJA EVROPSKIH SKUPNOSTI |

Bruselj, 6.9.2006

COM(2006) 480 konč.

POROČILO KOMISIJE SVETU IN EVROPSKEMU PARLAMENTU

Posebna upravna regija Macao:Letno poročilo 2005

POROČILO KOMISIJE SVETU IN EVROPSKEMU PARLAMENTU

Posebna upravna regija Macao: Letno poročilo 2005

Politične razmere v Posebnem upravnem območju (PUO) Macao so bile v celotnem letu 2005 stabilne. Ključni politični dogodek leta so bile parlamentarne volitve. Kljub številnim obtožbam o volilni prevari med kampanjo, so bile volitve poštene in mirne. Rekordna udeležba je pozitiveni pokazatelj političnega razvoja v Macau. Evropska komisija to pozdravlja in meni, da vse večja politična zrelost prebivalstva na Macau zagotavlja dober temelj napredka v smeri splošne volilne pravice.

V svojem letnem nagovoru v novembru je glavni upravitelj Edmund Ho napovedal vrsto novih pobud, vključno s povečanjem sredstev za izobraževanje, socialno pomoč in stanovanja. Napovedal je tudi verjeten začetek oblikovanja načrta za razvoj demokracije v letu 2007, čeprav je ob tem posredno zavrnil možnost neposrednih volitev in splošne volilne pravice na volitvah glavnega upravitelja in zakonodajne skupščine v letu 2009. Komisija pozdravlja nove pobude g. Hoja in se veseli začetka oblikovanja načrta za razvoj demokracije.

Zakon o preprečevanju pranja denarja in zakon o boju proti terorizmu sta bila predložena zakonodajni skupščini v oktobru 2005. Oba zakonodajna predloga sta bila načeloma sprejeta in pričakovati je, da bosta uzakonjena pred poletjem 2006. Komisija pozdravlja hiter odziv vlade PUO na ti vprašanji ter glede vprašanja pranja denarja poudarja pomen izkoreninjenja nezakonitih dejavnosti, povezanih s pranjem denarja na ozemlju.

Gospodarstvo Macaa se je v letu 2005 še naprej krepilo, čeprav je bila rast manjša kot rast (dvomestno število) v predhodnih treh letih; kljub temu je bila rast BDP trdna in je znašala 6,7 %. Sektorja turizma ter igralništva in zabavne industrije sta se še naprej krepila in spodbujala gospodarsko rast. Po drugi strani pa je blagovna menjava upadla, predvsem zaradi odprave svetovnih kvot za tekstil v letu 2005. Po statističnih podatkih Macaa se je izvoz v EU zmanjšal za 31 %, na 3,4 milijarde patac (340 milijonov EUR) ali 17 % vsega izvoza

Pri vprašanjih trgovine Komisija pozdravlja nadaljevanje prizadevanja vlade PUO Macao za posodobitev pravnega okvira ter izvršnih struktur za varovanje pravic intelektualne lastnine. Vendar pa je Komisija izrazila svojo zaskrbljenost zaradi piratstva TV signala. Komisija vlado PUO spodbuja, da sprejme potrebne ukrepe za zaščito zakonitih ponudnikov signala ter lastnikov avtorskih pravic.

Leto 2005 je bilo dobro leto za dvostranske odnose med EU in Macaom. Predsednik Barroso je v juliju obiskal Macao – to je bil prvi obisk kakega predsednika Komisije na tem ozemlju. Predsednik Barroso in glavni upravitelj sta poudarila pomen nadaljnje krepitve dvostranskih odnosov.

PRILOGA

1. POLITIČNI RAZVOJ

Politične razmere v PUO Macao so še eno leto ostale zelo stabilne, politični dogodek leta pa so bile parlamentarne volitve.

Parlamentarne volitve

V PUO Macao so bile do sedaj dvakrat izvedene parlamentarne volitve, enkrat pod portugalsko upravo in enkrat v letu 2001, dve leti po vrnitvi ozemlja pod kitajsko suverenost. Volitve v letu 2005 je zaznamovala vključitev dveh dodatnih neposredno izvoljenih poslanskih sedežev v parlamentu v skladu z določbami ustave PUO.

Volivci v Macau so se 25. septembra v rekordnem številu udeležili volitev 12 poslancev, ki so dopolnili 29 člansko zakonodajno skupščino. Dan volitev je minil razmeroma mirno, kljub več pritožbam, ki jih je prejel volilni urad, in nekaterim posamičnim z volitvami povezanimi pretepi. V tretjih neposrednih volitvah zakonodajne skupščine v Macau je svoje glasove oddalo skoraj 130 000 volivcev, kar je z 59 % rekordna udeležba, v primerjavi z 52 % med volitvami leta 2001. Prodemokratični tabor je s podporo približno 25 % volivcev postal zmagovalec neposrednih volitev. Vendar pa je zaradi zapletenega proporcionalnega volilnega sistema na Macau osvojil le dva poslanska sedeža. Tradicionalna podjetja ter delavski sindikati in sindikati javne uprave so osvojili šest mest, z igralništvom povezani kandidati pa preostala štiri.

Nadaljnjih deset članov parlamenta je bilo izvoljenih brez soočenja, s posrednimi volitvami v štirih volilnih enotah Macaa. Te kandidate je izvolila majhna skupina volivcev iz poslovnih, delavskih in poklicnih organizacij, s skupaj manj kot 2 250 glasovi. Še sedem poslancev pa je neposredno imenoval glavni upravitelj Macaa, Edmund Ho.

Čeprav je dan volitev minil mirno, pa je bila dvotedenska volilna kampanja zaznamovana z vrsto obtožb o kupovanju glasov in nepoštenem ravnanju kot tudi s poskusi oblasti, da se spopade z volilno korupcijo. Opazovalci menijo, da so ti incidenti povezani z vse pomembnejšo vlogo, ki jo imajo s podjetji in z igralnicami povezani poslanci v splošnih politikah Macaa. Kampanja je bila osredotočena predvsem na „vprašanja vsakdanjega življenja“, vključno z javnim prevozom, izobraževanjem, zdravstvom, uvozom delovne sile, brezposelnostjo, družbeno blaginjo, javno varnostjo in skrbjo za starejše. V nasprotju s Hong Kongom med političnimi temami na Macau prevladujejo večinoma lokalna vprašanja, demokratizacija in odnosi s celinsko Kitajsko pa so deležni le malo pozornosti.

Kljub prej navedenim incidentom Evropska komisija meni, da so volitve na splošno potekale pošteno in mirno. Rekordno visoka udeležba, kljub močnim nalivom in nevarnosti tajfuna, je pozitivni pokazatelj političnega razvoja na Macau in znamenje vedno večje državljanske osveščenosti na Macau ter zavezanosti njegovih ljudi demokraciji. Evropska komisija to pozdravlja in meni, da vse večja politična zrelost državljanov Macaa zagotavlja dober temelj za napredek v smeri splošne volilne pravice na Macau.

Politični nagovor glavnega upravitelja

Glavni upravitelj Macaa je imel 15. novembra 2005 svoj sedmi politični nagovor. Osredotočen je bil zlasti na razvoj človeških virov, družbeno blaginjo, gospodarski razvoj in reforme javne uprave. Ena od glavnih novosti tega političnega nagovora je uvedba dajatve za delovno silo iz tujine, ki se bo uporabljala za preusposabljanje delavcev in finančno podporo malih in srednjih podjetij, ki zaposlujejo lokalne državljane Macaa. To je v zadnjih letih zelo občutljivo vprašanje, saj mora Macao zaradi svoje gospodarske rasti sprejemati vse več strokovnjakov. Ta ukrep, ki poteka hkrati s shemo, po kateri imajo prednosti pri zaposlovanju državljani Macaa, bi moral pomiriti lokalno prebivalstvo.

Na političnem prizorišču je glavni upravitelj poudaril cilje političnega pragmatizma, kontinuitete in postopnih reform. Kljub napovedi verjetnega začetka načrta za razvoj demokracije v letu 2007, pa je posredno zavrnil možnost neposrednih volitev in splošne volilne pravice tako na volitvah glavnega upravitelja kot na volitvah zakonodajne skupščine v letu 2009. Glede zakonodaje o nacionalni varnosti iz člena 23 ustave je glavni upravitelj povedal, da je zakon še vedno v pripravi.

Sedaj je 41 % poslancev zakonodajne skupščine izvoljenih z neposrednimi volitvami, glavnega upravitelja PUO pa izvoli 300 članski volilni odbor. Po določbah ustave lahko Macao spremeni svoj način oblikovanja zakonodajne skupščine, „če se v ali po letu 2009 pojavi potreba“. Evropska komisija pozdravlja vsestransko politično načrtovanje glavnega upravitelja in njegove nove pobude za povečanje sredstev za izobraževanje, socialno pomoč in stanovanja ter z velikim zanimanjem pričakuje napovedani načrt za razvoj demokracije.

Zakonodajna prizadevanja za boj proti pranju denarja in terorizmu

Za okrepitev pravnega okvira dejavnosti v boju proti pranju denarja je vlada PUO Macao oktobra 2005 zakonodajni skupščini predložila zakon o preprečevanju pranja denarja. Namen tega zakona je boj proti dejavnostim pranja denarja, ki vključujejo terorizem, organizirani kriminal, gospodarski kriminal, podkupovanje, trgovino s prepovedanimi drogami in ljudmi ter nezakonito trgovino z orožjem. Septembra 2005 je ministrstvo za finance ZDA lokalno banko iz Macaa, Banco Delta Asia SARL, obtožilo, da deluje kot „osrednji koncern za pranje denarja“ s povezavami pri finančnih dejavnostih Demokratične ljudske republike Koreje (Severne Koreje). Glavni upravitelj Edmuind Ho se je odzval, da „ob tako hudih obtožbah ne bi smeli ničesar sklepati brez vsakršnih dokazov“. Monetarni organ Macaa je takoj oblikoval preiskovalni odbor o zadevi. Nadzor nad banko je prevzel upravni udbor, ki ga je imenovala vlada Macaa.

Hkrati je bil zakonodajni skupščini predložen protiteroristični zakon. Oba zakonodajna predloga sta bila po splošni razpravi načeloma sprejeta in čakata na nadaljnje zakonodajne postopke pred končnim uzakonjenjem, ki se pričakuje pred poletjem 2006. Evropska komisija pozdravlja hiter odziv vlade PUO na omenjeni dogodek ter poudarja pomen učinkovitega izkoreninjenja vseh nezakonitih dejavnosti, povezanih s pranjem denarja na ozemlju.

2. GOSPODARSTVO

Zelo hitra širitev zaradi liberalizacije režima igralnic je bila dobro podprta. Po dvomestni rasti v predhodnih treh letih se je gospodarstvo v letu 2005 širilo počasneje, z realno rastjo BDP v višini 6,7 %. Velikanski investicijski prilivi, povezani z novimi igralnicami, zabaviščnimi napravami in razvojem posesti, so bili v preteklem letu glavni viri rasti. Prihodi obiskovalcev so dosegli nove vrhunce in tako spodbudili rast igralniškega in turističnega sektorja. Po drugi strani pa je blagovna menjava zabeležila znaten upad zaradi odprave svetovnih kvot za tekstil v letu 2005. Trg delovne sile si je znatno opomogel, čeprav so se pojavila začetna znamenja inflacijskih pritiskov.

Število upravljavcev igralnic bo v letu 2006 predvidoma narastlo iz treh na šest. Novi vlagatelji so že začeli izvajati svoje obsežne naložbene projekte za naslednjih nekaj let. Zasebna vlaganja so z začetkom številnih hotelskih in igralniških projektov skokovito narasla. Ob koncu leta 2005 je bilo v gradnji ali v oceni projekta pri organih Macaa 50 hotelov, ki bodo k sedanjim zmogljivostim 11 000 sob dodali še 28 000 novih sob za goste. Delovno okolje igralniške industrije bo v kratkoročnem in srednjeročnem obdobju predvidoma doživelo velike spremembe, zlasti bo postalo bolj konkurenčno.

Poleg odprtja novih igralnic in zabaviščnih zmogljivosti je bilo leto 2005 ugodno tudi za turistični sektor. Število obiskovalcev se je povečalo za 12 %, na rekordno raven 18,7 milijona. Celinska Kitajska je bila glavni vir obiskovalcev, od tam je prišla več kot polovica obiskovalcev, sledila sta ji Hong Kong (30 %) in Tajvan (8 %). V juliju 2005 je Macau uspelo zagotoviti vključitev „zgodovinskega središča Macaa“ na seznam svetovne dediščine Organizacije združenih narodov. Ta prestižni status bo pripomogel k še večji privlačnosti, ugledu in večjemu številu obiskovalcev na Macau.

Igralniški sektor je imel neposredno korist zaradi hitro rastočega turizma. Bruto prihodek iz vseh igralniških dejavnosti je v letu 2005 znašal skupaj 45,8 milijard patac[1] (4,6 milijarde EUR), 98 % te vsote je prispevalo 17 igralnic. Igralnice v Macau plačajo 35 % bruto prejemkov za neposredni igralniški davek, ki je v preteklem letu pomenil 72 % proračunskih prihodkov. Zato je vlada PUO Macao imela na voljo dokajšen proračunski presežek in je lahko začela z vrsto političnih pobud na področju družbene blaginje in izobraževanja.

Zaradi močnega vlagateljskega vzdušja in trdnega gospodarskega razvoja se je nadaljeval razcvet trga nepremičnin. Povprečne cene stanovanj ter obseg transakcij so se opazno povečali, prve za 20 % in slednje za 30 % v letu 2005. Po drugi strani pa je inflacijski pritisk postal razlog za zaskrbljenost, saj se je zaradi močnega domačega povpraševanja, višjih cen uvoženega blaga in naraščajočih cen nafte z okoli 1 % v letu 2004 povečal na 4,4 % v 2005.

Trg delovne sile se je skrčil zaradi povečanega povpraševanja po delovni sili v hitro rastočem gospodarstvu. Stopnja brezposelnosti se je stalno zmanjševala s 4,8 % v letu 2004 na 3,9 % v zadnjem četrtletju leta 2005, kar je najnižja stopnja v osmih letih. Macao se sooča z nekaterimi strukturnimi problemi na trgu delovne sile, saj primanjkuje ustreznih strokovnjakov, obstaja pa velika skupina premalo zaposlenih nižje kvalificiranih delavcev srednjih let, ki težko delajo v nastajajočem storitvenem gospodarstvu. V zadnjem četrtletju preteklega leta je bilo okoli 10 000 brezposelnih oseb ter 39 000 delavcev iz tujine.

Trgovanje z blagom je bilo v preteklem letu najšibkejši sektor gospodarstva na Macau. Celotni izvoz se je zaradi odprave svetovnih kvot za tekstil po izteku sporazuma STO za tekstil in oblačila v januarju 2005 zmanjšal za 12 %, na 19,8 milijarde patac (1,99 milijarde EUR). Kljub temu so tekstil in oblačila s 77 % celotnega izvoza še vedno predstavljali večino izvoznega blaga Macaa. Hkrati pa je močno domače povpraševanje privedlo do 12 % povečanja uvoza, ki je dosegel vrednost 31,3 milijarde patac (3,1 milijarde EUR), s čimer se je trgovinski primanjkljaj povečal na 11,5 milijarde patac (1,15 milijarde EUR). Po statističnih podatkih Macaa se je izvoz v EU močno zmanjšal, za 31 %, tj. na 3,4 milijarde patac (340 milijonov EUR) ali 17 % vsega izvoza. ZDA, celinska Kitajska in Hong Kong so drugi pomembni trgi, ki obsegajo okoli 48,7 %, 14,9 % oz. 9,8 % celotnega izvoza Macaa.

3. TRGOVINSKA VPRAŠANJA

CEPA III

Sporazum o tesnejšem gospodarskem partnerstvu (CEPA) med celinsko Kitajsko in Macaom je v letu 2005 prešel v svojo tretjo fazo. Okvirni sporazum (CEPA I), ki določa izhodišča za nadaljnje razprave o liberalizaciji trgovine med obema stranema, je bil sklenjen v letu 2003, dopolnilni protokol (CEPA II) pa je bil podpisan leta 2004. Po določilih CEFA III je vse blago, ki izvira iz Macaa, oproščeno tarif. Ob upoštevanju dogovorjenih pravil o poreklu 91 izdelkov, ki jih določajo carinske tarife celinske Kitajske, je skupaj 600 izdelkov iz Macaa od 1. januarja 2006 oproščenih tarif. Za trgovino s storitvami je bila uvedena nadaljnja sprostitev dostopa do trga v 10 od 26 storitvenih sektojev. Ker CEPA ne opredeljuje morebitnih trgovinskih ali „drugih“ tarifnih postavk, je zanj značilno zelo majhno število tarifnih postavk (ali izdelkov).

V prvih dveh letih izvajanja sporazuma je bilo po določilih CEPA izvožena le majhna količina blaga (okoli 8,3 milijona patac ali 920 000 EUR). Storitveni industriji je uspelo bolje izkoristiti priložnosti, ki jih ponuja prostotrgovinska ureditev, kot je to uspelo proizvodnemu sektorju. Transportna in logistična industrija sta bili najbolj aktivna storitvena sektorja pri vlaganju prošenj za pridobitev certfikata CEPA za širitev njihovih dejavnosti na celinsko Kitajsko.

Pregled offshore davčnega režima

S 14. junijem 2005 je vlada PUO Macao spremenila svoj davčni režim za offshore podjetja, da bi tako pomirila pregrevanje gospodarstva. Režim offshore je v letu 1999 uvedla predhodna vlada Macaa, da bi spodbudila razvoj Macaa v offshore trgovsko središče. Obseg odobrenih offshore dejavnosti je bil zmanjšan iz prvotnih 20 sektorjev na osem sektorjev, ki večinoma vključujejo dejavnosti tehnične podpore. Večina offshore podjetij so najverjetneje potjetja iz Hong Konga, ki izkoriščajo režim nižjih davkov. Vlada PUO Hong Kong je to spremembo pozdravila.

Čezmejni industrijski park Macao–Žuhai

Čezmejno industrijsko območje med Macaom in Žuhajem je konec leta 2003 odobril Državni svet osrednje vlade Ljudske republike Kitajske in velja za inovativni poskus regionalnega sodelovanja v delti Biserne reke. Območje je razdeljeno v park Žuhai in park Macao, s katerima upravljata mestna vlada Žuhaija oz. podjetje Macao Industrial Park Development Co. Ltd. Velja omeniti, da najemniki v parku ne bodo deležni nikakršne ugodnejše obravnave (glede ureditev uvoza delovne sile in davčnih koncesij). Glede pravil o poreklu bodo za izdelke, narejene v parku Macao in izvožene na celinsko Kitajsko, veljala pravila CEPA. Za izdelke, izvožene drugam, bodo izdana potrdila o poreklu iz Macaa v skladu s pravili STO ali v skladu s pravili o poreklu držav uvoznic.

Izgradja parka Macao trenutno poteka in pričakuje se, da bo začel delovati do konca leta 2006. Vlada Macaa upa, da bo ta industrijski park v PUO pritegnil visokotehnološko industrijo. Prva faza razvoja je pri industriji naletela na ugoden odziv. Glavni najemniki so predvsem usmerjeni na farmacevtsko proizvodnjo in proizvodnjo oblačil. Prihodnost po pokazala, ali bo prihodnji industrijski park lahko razširil ozko industrijsko bazo ter ublažil učinek svetovne odprave tekstilnih kvot. Sektor tekstila in oblačil zaposluje skoraj 80 % proizvodnje delovne sile v Macau in obsega 77 % njegovega izvoza.

Zaščita pravic intelektualne lastnine

Evropska komisija podpira nadaljevanje prizadevanj Macaa pri nadgradnji zakonodajnega okvira in izvršnih struktur za zaščito pravic intelektualne lastnine, kljub temu pa je zaskrbljena zaradi sedanjih razmer glede piratstva TV signala v Macau. Ugotavlja, da podjetja za dostop do televizijskih programov že vrsto let brez licenc ali dovoljenja lastnikov avtorskih pravic ponujajo piratski TV signal z vsebino evropskih in ameriških programov. Podjetje Macau Cable TV je z vlado PUO Macao podpisalo pogodbo za ekskluzivno ponudbo plačljivih televizijskih storitev, ki vključuje svetovne in evropske programe. To podjetje je pri organih Macaa vložilo pritožbe proti podjetjem za dostop do televizijskih programov in že vrsto let s civilnopravnimi sredstvi poskuša spremeniti razmere, vendar brez večjega napredka. Kljub stalnim diplomatskim prizadevanjem Evropske komisije in držav gostiteljic lastnikov pravic, Macao še ni našel rešitve za ureditev razmer. Evropska komisija vlado PUO Macao spodbuja, da sprejme potrebne ukrepe za učinkovito zaščito zakonitega ponudnika signala ter lastnikov avtorskih pravic.

4. ODNOSI EU–MACAO

Da bi poudarila pomen, ki ga pripisuje načelu „ena država, dva sistema“, ki velja za PUO Macao, je Evropska komisija v letu 2005 vzdrževala aktivne dvostranske odnose z vlado PUO Macao.

Predsednik Evropske komisije, g. Jose Manuel Barroso, je 17. in 18. julija obiskal Macao kot zadnji postanek na petdnevni turneji po Kitajski, ki je vključevala Peking, Šanghaj in PUO Hong Kong. To je bil prvi obisk ozemlja katerega koli predsednika Komisije. Ob tej priložnosti je obiskal meliorirana zemljišča enklave, glavne razvojne dele z novimi igralnicami in industrijskim območjem ter se srečal z evropskimi prebivalci Macaa. G. Barroso se je sestal z glavnim upraviteljem Macaa, g. Edmundom Hojem in ministrico za upravo in pravosodje, go. Florindo Chan. Voditelja sta v kratki izjavi poudarila pomembnost nadaljnje krepitve odnosov med EU in Macaom, iskanja novih področij sodelovanja in nadaljnjem tesnem sodelovanju na področjih skupnega interesa.

Enajsti Skupni odbor ES–Macao je 2. junija zasedal v Bruslju. Obe strani sta izrazili pripravljenost za razvoj njunega sodelovanja na področjih, kot so nov splošni sistem preferencialov, usposabljanje prevajalcev in tolmačev ter nadaljnje pravno sodelovanje. ES spodbuja Macao, da sodeluje v svetovnih programih ES, kot je visokošolski izobraževalni program Erasmus Mundus, in pri tem gradi na vlogi, ki jo ima Macao kot graditelj mostov med Evropo in Azijo. Obe strani sta se prav tako strinjali, da raziščeta nova področja sodelovanja.

Da bi razpravljali o možnih vsebinah in oblikah poglabljanja, razvoja in širitve sodelovanja med EU in Macaom ter jih raziskali, je Urad Evropske komisije v Hong Kongu, ki je akreditiran v Macau, 26. oktobra 2005 v Macau organiziral seminar, na katerem je sodelovalo več kot 30 predstavnikov različnih družbenih sektorjev iz Macaa.

[1] Povprečni menjalni tečaj v letu 2005 je bil 1 EUR = 9,9721 patac.